বছরের শুরুতেই ধাক্কা খেল ‘ধুরন্ধর’ কেন্দ্রীয় নির্দেশে বাদ ‘বালোচ’ শব্দ কারণ কী?

ওয়েব ডেস্ক: ধুরন্ধর (Dhurandhar)-এর জয়যাত্রা অব্যাহত। ৫ ডিসেম্বর প্রেক্ষাগৃহে মুক্তির পেয়েছিল ‘ধুরন্ধর’। মাত্র একুশ দিনেই বিশ্বব্যাপী ১০০০ কোটির ব্যবসা করে সাড়া ফেলে দিয়েছে যে ছবি। এবার ২০২৫ সালের ব্লকবাস্টার ছবি রণবীর সিংয়ের ‘ধুরন্ধর’-এর প্রদর্শন নিয়ে বড়সড় নির্দেশিকা জারি করল কেন্দ্রীয় তথ্য ও সম্প্রচার মন্ত্রক (I&B Ministry)। কেন্দ্রীয় তথ্য ও সম্প্রচার মন্ত্রকের তরফে সিনেমার বেশ কিছু সংলাপে কাঁচি চালানো হয়েছে। আর সেই প্রেক্ষিতেই দ্বিতীয় ভাগ মার্চে আসার আগে ছাব্বিশ সালের পয়লা দিন থেকে নয়া ভার্সন দেখতে পাবেন দর্শক।

মুক্তির মাত্র ২৭ দিনেই বিশ্বজুড়ে ১১২৮ কোটি টাকা আয় করে বক্স অফিসে ইতিহাস গড়েছে ‘ধুরন্ধর’। সাফল্যের এই মাঝেই কেন্দ্রীয় মন্ত্রকের পক্ষ থেকে নির্মাতাদের নির্দেশ দেওয়া হয়েছে ছবির কিছু অংশ ‘মিউট’ বা শব্দহীন করতে এবং একটি সংলাপ পরিবর্তন করতে। সূত্রে খবর, ‘ধুরন্ধর’-এ দেখানো যে সমস্ত দৃশ্যে ‘বালোচ’ প্রসঙ্গ রয়েছে, সেখানকার যাবতীয় সংলাপ থেকে বালোচ শব্দটি ছেঁটে ফেলতে হবে। জানা গিয়েছে, ৩১ ডিসেম্বর গভীর রাতে দেশের সমস্ত প্রেক্ষাগৃহ কর্তৃপক্ষগুলিকে ইমেল মারফৎ নির্দেশ দেওয়া হয়েছে। পয়লা জানুয়ারি থেকে প্রেক্ষাগৃহে দেখা যাচ্ছে আদিত্য ধর পরিচালিত সিনেমার নতুন ভার্সন।